b'\n_START_ARTICLE_\nVladas Viliamas\n_START_PARAGRAPH_\nVladas Viliamas (1904 m. spalio 15 d. Nork\xc5\xabn\xc4\x97liuose, Obeli\xc5\xb3 vals\xc4\x8dius, Roki\xc5\xa1kio apskritis \xe2\x80\x93 1972 m. liepos 12 d. Va\xc5\xa1ingtone, JAV) \xe2\x80\x93 Lietuvos geografas, politinis ir visuomen\xc4\x97s veik\xc4\x97jas, rezistentas.\n_START_SECTION_\nBiografija\n_START_PARAGRAPH_\nMok\xc4\x97si Roki\xc5\xa1kio gimnazijoje, aktyviai dalyvavo ateitinink\xc5\xb3 veikloje. Gimnazij\xc4\x85 baig\xc4\x97 1926 m. ir \xc4\xafstojo \xc4\xaf Lietuvos universiteto Matematikos-gamtos fakultet\xc4\x85, kuriame 1926\xe2\x80\x931931 m. studijavo geografij\xc4\x85. 1927\xe2\x80\x931928 m. Moksleivi\xc5\xb3 ateitinink\xc5\xb3 s\xc4\x85jungos centro valdybos pirmininkas, 1937 m. Ateitinink\xc5\xb3 federacijos vyriausiosios valdybos narys. 1936 m. Berlyne apgyn\xc4\x97 daktaro disertacij\xc4\x85. 1937\xe2\x80\x931940 m. VDU Geografijos katedros asistentas. 1941 m. VU vyr. asistentas Gamtos\xe2\x80\x93matematikos fakultete._NEWLINE_Soviet\xc5\xb3 okupacijos metais dalyvavo pasiprie\xc5\xa1inimo veikloje. Veikiant Laikinajai vyriausybei buvo Laikinosios vyriausyb\xc4\x97s kanceliarijos direktorius. V\xc4\x97liau dirbo VU Geografijos katedros ved\xc4\x97ju ir dalyvavo LF Vilniaus apygardos vadovyb\xc4\x97je aptariant LF program\xc4\x85 ir Lietuvos sien\xc5\xb3 klausimus, ra\xc5\xa1\xc4\x97 pogrindin\xc4\x97je spaudoje._NEWLINE_1944 m. pasitrauk\xc4\x97 \xc4\xaf Vokietij\xc4\x85, i\xc5\xa1 ten \xe2\x80\x93 \xc4\xaf Jungtines Valstijas.'